Heroji furajo v pižamah

V soboto bodo v treh slovenskih krajih, Slovenskih Konjicah, Brežicah in tudi Idriji, prostovoljci Zavoda Vozim izvajali akcijo »Heroji furajo v pižamah«. Gre za vseslovensko iniciativo, ki ponuja rešitev aktualne problematike vožnje mladih pod vplivom alkohola. Sporočilo akcije je še posebej aktualno v mesecu decembru, ko se na slovenskih cestah zgodi največ nesreč, njihov delež pa je največji v krajih zunaj večjih mest, kjer je opazno pomanjkanje taksi prevozov. Vsaka tretja prometna nesreča s smrtno žrtvijo se namreč zgodi zaradi vožnje pod vplivom alkohola. Od teh vsako tretjo povzroči mladostnik. In 22 let je povprečna starost, ko zaradi prometne nesreče mladi pristanejo na vozičku. Takšna je žalostna statistika, ki zaznamuje naše ceste in življenja številnih ljudi v Sloveniji. Akcija 'Heroji furajo v pižamah' nagovarja mlade, da je bolje, če s pomočjo staršev poskrbijo za varen prevoz domov, hkrati pa poziva starše, da naj poskrbijo za varen prevoz svojih otrok z zabave, četudi je to v pižami sredi noči. Iniciativa na učinkovit način ponuja rešitev, saj bodo predstavniki Zavoda Vozim decembra mlade v treh mestih po Sloveniji varno in brezplačno vozili z zabav domov.

V Idriji bo za izvedbo akcije, v sodelovanju z Mladinskim centrom Idrija, skrbel Ivo Ozebek, tako kot vozniki v ostalih krajih tudi sam invalid, član zavoda Vozim. »Ker bo na našem področju v soboto za mlade najbolj zanimiv koncert skupine Big foot mama v Žireh, bo tudi akcija pokrivala predvsem to področje. Vsi, ki bodo želeli varen prevoz na koncert, lahko pridejo na glavno avtobusno postajo v Idriji in odpeljal jih bom do koncertnega mesta. Še pomembnejši pa bo povratek s koncerta in tudi tu bo na voljo organiziran prevoz. Vsi, ki si bodo želeli prevoz do Idrije ali Spodnje Idrije, se bodo lahko za brezplačno vožnjo prijavili na pultu zavoda Vozim. Na samem koncertu bomo delili tudi letake, na voljo bo tudi možnost preverjanja alkoholiziranosti z alkotesterjem. Bo pa iz Žiri v Idrijo vozil tudi avtobus, tako da res ni razloga, da bi kdo za volan sedel pod vplivom alkohola« je povedal Ozebek, ki skupaj z ostalimi člani zavoda Vozim širi pozitivno poslanstvo za večjo prometno varnost. Želja vseh, ki so delujejo pri projektu je, da bi se mladi še bolj zavedali nevarnosti vožnje pod vplivom alkohola in bi se število takih voženj zmanjšalo oziroma jih sploh ne bi bilo več. Istočasno pa želijo spodbuditi tudi starše, da bi svojim otrokom nudili varen prevoz na in z zabav. Kot je še dodal Ozebek, delajo to zato, da bi se mladi in ostali nekaj naučili iz tujih – njihovih napak. »Da naša zgodba nikoli ne bi postala vaša« je tudi moto zavoda Vozim.